شفنا السياسسة السلطوية القاسية ديال السلطان السعدي الشريف في اتجاه الفقهاء الرسميين، وفي هاذ الحلقة 50 غادي نحاول ندرس علاقة السلطان بشيوخ الزوايا ديال “الإسلام الشعبي”.. السلاطين السعديين أعرف الناس بالزوايا لأن أصلهوم منها...فكان طبيعي أنهوم منذ البداية يكونو حاضيين وراددين البال معا شيوخها، ومايخلليوهومش يرببيو الريش...فكان التعامل معا هاذ الشيوخ تعامل صارم جدا للي الهدف منو هو منعهوم من الاشتغال بالسياسة ومن التطاول على السلطة العليا ديال السلطان الشريف... ومادام أن الفلوس هي العمود الفقري ديال السياسة والاشتغال بيها وديال الدين والاشتغال بيه، فمن النهار اللول كانت السياسة الدينية للسلاطين السعديين كاتعتامد على مراقبة الفلوس ديال الزوايا، وكان من الطبيعي أنهوم يفرضو الضرائب المجحفة على جميع الزوايا والرباطات وجميع المشتغلين بالدين والتدين...فضريبة “النايبة” للي فرضوها السعديين، ماكانت كاتستثني لا “شُرفا لا شيوخ زوايا لا عْوامْ” كيف ماكايقول لينا أحمد بن خالد الناصري في كتابو “الاستقصا”...ومللي ناضو الشيوخ كايحتججو، ناض ليهوم السلطان محمد الشيخ المهدي وشن عليهوم حرب لا هوادة فيها...حرب للي وظظف فيها الدعاية السياسية ضددهوم على أنهوم مجرد مشعوذين وتجار دين...بل مشى أبعد من هاذا مللي انتازع منهوم جميع “الودائع والأعطيات” للي كانو خذاوها من السلاطين المرينيين من قبل، يعني بأثر رِجعي، باش يرييشهوم بمرة وحدة !! السلطان محمد الغالب بأمر الله السعدي، ولد محمد الشيخ، مشى في سياسة دينية أكثر ماكيافيلية بحيث كان متسامح وكريم جدا معا شيوخ الزوايا للي فهمو مضمون السلطة السياسية “الشريفة” وبععدو من السياسة السياساوية بحال الشيخ الجزولي احماد أوموسى ديال تازروالت، وبحال الشيخ أبو عمرو القسطلي، وللي كانو ديما عندو في القصر، وكان كايتهللى فيهوم...في المقابل، كان متشدد جدا معا الشيوخ للي مافاهمينش بالنسبة ليه آشنو هي “السلطة السياسية الشريفة” بحال الشيخ عبد الله بن حسين ديال تامصلوحت للي سدد ليه الزاوية ديالو في مراكش، وجررى عليه من المدينة كًاع...وبحال شيوخ آخرين للي كانو كايبانو ليه ضاسرين بحال “الششراكًة” للي كانو مَلتَفِيين حول الجزائري الشيخ أحمد بن يوسف، وللي ماخسر عليهوم غير أنه اتاهمهوم باعتناق المذهي الخارجي، ونففذ فيهوم شلا أحكام بالسجن أو بالإعدام !! ومن الصعب عليا نختم هاذ الكلام على تعامل السلطان الشريف معا مدبري الحقل الديني بلا مانشير للسلطان مولاي زيدان بن أحمد المنصور للي واخا كان من أواخر السلاطين السعديين، إلا أنني كانعتابرو شخصيا السلطان للي خلا لينا “تصور نظري” للسلطة الشريفة بالنظر إلى أنه كان من المثقفين الكبار ديال العصر ديالو !! السلطان مولاي زيدان جا في واحد الوقت، من بعد موت مولاي أحمد المنصور في عام 1603، للي ضعافت فيه الدولة السعدية، وعمت فيه الفوضى نتيجة للصراعات العائلية على السلطة وعوامل أخرى غادي نتاولها من بعد...في هاذ الوقت، للي شهد فيه المغرب قيام واحد المجموعة ديال الإمارات للي كل وحدة تكمششات على نفسها في استقلال تام على سلطة السعديين بمراكش...وداخل هاذ “الفوضى”، ثار واحد الشيخ صوفي من سجلماسة سمييتو أبو العباس أحمد بن أبي محلي، وللي غادي نرجع ليه في مكان آخر من هاذ الكتاب، ووصل أنه يهزم جيش السلطان مولاي زيدان، ويدخل لمدينة مراكش ويعلن نفسو سلطان على المغرب !! مولاي زيدان هرب لمدينة آسفي وما ددا معاه غير خزانة الكتب للي كان كايعشقها...في آسفي “اٌعطى الأمر” لواحد الشيخ طُرُقي آخر من “حاحا” باش يدافع عليه بقوة السلاح ضد أبو محلي، لأنه هو، زيدان، السلطان الشرعي ديال المغرب...هاذ الشيخ الصوفي، وللي هو أبو زكريا يحيى بن بن سعيد بن عبد المنعم الحاحي، تراخى في تلبية أمر السلطان المخلوع، وكتب ليه رسالة كايلومو وكايعاتبو فيها...وكايقول ليه في الرسالة بللي هو سلطان شرعي على الراس والعين، ولكنه ماملتازمش بالشرع وبالدين، وأنه ماكانش دائما عادل معا الشيوخ ومعا العلماء، وربما أن الله عز وجل بغا يعاقبو، وسللط عليه هاذ أبو العباس بن أبي محلي !! مولاي زيدان جاوبو بواحد الرسالة للي كانعددها شخصيا درة من درر الأدب السياسي المغربي، وللي شخصيا دررستها في الثمانينات والتسعينات لطلبة علم السياسة، على أنها وثيقة سياسية كاتعطينا التصور النظري للسلطة كيفما مارسوها السلاطين الشُرفا من السعديين حتى للعلويين ديال لليوم !! في هاذ الرسالة، مولاي زيدان كايستعمل جميع الحجج النقلية والعقلية والتاريخية على ضرورة واجب النجدة للي كاتكون في رقاب العلماء والشيوخ مللي السلطان كايآمرهوم باش يحاربو كل من خْرجْ عن الجماعة ولو يكون واحد منهوم ! وكايختم رسالتو بتحديد السلطتين السياسية للي هي متروكة للسلاطين، والرمزية للي كايمارسوها العلماء والشيوخ...وكايذككرو أن السياسة عندها قوانين ديالها، وللي ماكايعرفها وماكايتقنها غير السلطان، وأن للخطاب الديني الشرعي قوانينه للي كايعرفها رجل الدين، ولكن كايعرفها كذلك السلطان بحكم أن العلم من شروط مبايعته ! وكايختم هكذا: “لازمك تعرف أن للسياسة قواعد وقوانين ماكايعرف خباياها غير السلطان، ونتا كرجل دين بعيد على هاذ القوانين وماعممرك غادي تعرفها، لأن أهل مكة أدرى بشعابها، وربة المنزل أعلم بأواني مطبخها...فنوض قوم بالواجب للي عليك ونتا عارفو بأنه واجب عليك ! “... وبالفعل، الشيخ أبو زكريا غادي يهجم على الثائر أبو محلي، وغادي يهزمو، ويررجع السلطان للعاصمة ديالو !! وهاذ القصة المعبرة جدا، غادي نرجع ليها مللي غادي ندرس إن شاء الله التاريخ المتعلق بالثوار والمناهضين لحكم الشُرفا في المغرب بين سنتي 1611 ميلادية وعام 1668، تاريخ وصول العلويين لحكم المغرب !! إلى جانب هاذ الممارسة السياسية المتعلقة بتدبير المجال الديني من طرف السلطان الشريف، كتاب الهيسطوريوغرافية كايأككدو على أن الشرعية السياسية ديال السلاطين لعبت فيها سياسة بناء الإدارة والمخزن دور كبير كذلك...هاذ السياسة الهدف للي كان باين منها هو أنها كاتستاجب لرغبة المغاربة في الأمن والأمان والطمانينة ونهاية الفوضى في البلاد...سياسة للي كانسميها شخصيا “الشرعية المؤسسية” للي مرتابطة ارتباط وثيق ببناء مجموعة ديال المؤسسات للي كاتضمن واحد النوع من استمرارية النظام... وهاذا للي غادي نحاول ندرسو الآن... 
تنفرد بنشرها “كود”: سلسلة “كيفاش السلاطين ديال المغرب كايشوفو “ريوسهوم” وكايشوفو السلطة ديالهوم وكايحميوها؟ !” الاستقلال السياسي والإديولوجي المغربي على عهد السلالات ذات الشرعية الذاتية.. السياسة الدينية للسلاطين السعديين في اتجاه الإسلام الشعبي ! ح 50